KIRJALLINEN KYSYMYS E-1925/02

esittäjä(t): Guido Sacconi (PSE) komissiolle

(3. heinäkuuta 2002)

Aihe: Puhdistamolietteen käyttö maanviljelyssä

Italiassa on 7. joulukuuta 2001 annetulla ministeriasetuksella hyväksytty lannoitteeksi pellicino integrato -niminen lannoite, jota valmistetaan sekoittamalla nahkaa ja parkinnassa stabiloitunutta proteiinipitoista lietettä.

Asetuksen johdanto-osassa sanotaan, että komissiota on kuultu asiassa.

Tällaisen lannoitteen tuotanto johtaisi selvästi teollisperäisen puhdistamolietteen käyttöön maanviljelyssä ilman, että sille on asetettu laadullisia tai määrällisiä rajoituksia ja ilman sen käyttöä koskevaa rekisteröintiä sekä ilman ennalta tehtyjä analyyseja maaperästä, johon sitä aiotaan levittää, mikä on räikeässä ristiriidassa 12 päivänä kesäkuuta 1986 annetun neuvoston direktiivin 86/278/ETY(1) kanssa (saatettu osaksi Italian lainsäädäntöä asetuksella 99/1992).

Vapaata liikkuvuutta koskevien sääntöjen mukaisesti kyseistä lannoitetta voitaisiin pitää kaupan ja käyttää kaikkialla unionissa.

1. Pitääkö paikkansa, että komissio on puoltanut edellä mainitun asetuksen antamista?

2. Mikä oli komission lausunnon sanamuoto?

3. Aikooko komissio puuttua asiaan estääkseen puhdistamolietteen epäasianmukaisen käytön maanviljelyssä?

(1) EYVL L 181, 4.7.1986, s. 6.

Margot Wallströmin komission puolesta antama vastaus

(5. elokuuta 2002)

1. Teknisiä standardeja ja määräyksiä koskevien tietojen toimittamisessa noudatettavasta menettelystä 22. kesäkuuta 1998 annetussa Euroopan parlamentin ja neuvoston direktiivissä 98/34/EY(1) säädetyn ilmoitusmenettelyn puitteissa Italia on tehnyt ilmoituksen asetusluonnoksesta, jolla muutetaan 19. lokakuuta 1984 annetun lain nro 748 (Italian lannoitelaki) liitteitä 1B ja 3.

2. Ilmoitus(2) toimitettiin komissiolle 14. maaliskuuta 2000. Komissio ei ole reagoinut siihen. Reagoimatta jättäminen mainitun ilmoitusmenettelyn yhteydessä ei tarkoita ilmoitetun säädösluonnoksen hyväksymistä, sillä esimerkiksi toimenpiteen käytännön toteutuksessa saattaa ilmetä, että säädös ei ole yhdenmukainen yhteisön lainsäädännön kanssa. Lisäksi direktiivin 98/34/EY 8 artiklan 5 kohdassa säädetään seuraavaa: Se, että komissio ei reagoi teknistä määräystä koskevaan ehdotukseen tämän direktiivin mukaisesti, ei vaikuta sellaiseen päätökseen, joka voidaan tehdä muiden yhteisön säädösten mukaisesti.

3. Ympäristön, erityisesti maaperän, suojelusta käytettäessä puhdistamolietettä maanviljelyssä 12. kesäkuuta 1986 annetussa neuvoston direktiivissä 86/278/ETY(3) määritellään, että lietteellä tarkoitetaan kotitalouksien tai kaupunkien jätevesiä käsittelevissä jätevedenpuhdistamoissa sekä muissa koostumukseltaan kotitalouksien ja kaupunkien jätevettä vastaavia jätevesiä käsittelevissä puhdistamoissa syntyvää ylijäämälietettä (direktiivin 2 artiklan a kohdan i alakohta).

Teollisuusjätevesiä esimerkiksi parkituksesta peräisin olevia jätevesiä ei voida pitää kotitalouksien tai kaupunkien jätevesinä. Niitä ei myöskään voida pitää koostumukseltaan kotitalouksien tai kaupunkien jätevettä vastaavina.

Näin ollen direktiivin 86/278/ETY vaatimuksia ei sovelleta teollisuudesta peräisin olevaan lietteeseen. Jäsenvaltioiden on vahvistettava teollisuuslaitoksista peräisin olevaa lietettä koskevat vaatimukset direktiivin 86/278/ETY 3 artiklan 2 kohdan toisen luetelmakohdan mukaisesti.

Parlamentin jäsenen kirjallisessa kysymyksessään mainitsemalla Italian asetuksella sallitaan parkituslietteen käyttö orgaanisena täydennysaineena, joka tasoittaa typpi-hiilisuhdetta. Kuusiarvoisen kromin (Cr VI) pitoisuus ei kuitenkaan missään tapauksessa saa ylittää arvoa 0,5 ppm.

(1) EYVL L 204, 21.7.1998.

(2) 2000-0107-I.

(3) EYVL L 181, 4.7.1986.